**(“Ватаным Татарстан”,   /№ 117, 13.08.2014/)**

**Җирне кемнәр кадерсезли?**

**Авыл читләрендә ком, таш алына торган урыннарны еш очратырга туры килә. Араларында ташландык хәлгә килеп, җимерелә башлаганнары да юк түгел. Бүген җирдән ничек кенә акча эшләмиләр. Авыл хуҗа­лыгы максатында алалар да, ашлык үсәсе урыннарда йорт­лар калкып чыга, уң­дырышлы катламын алып сату итәләр, таш-ком чыгарып табигатькә әйтеп бетергесез зыян салалар.  Законсыз эшләүче карьерлар турында Җир һәм мөлкәт мөнәсә­бәтләре министрлыгында узган коллегия утырышында сүз бул**

**ды.**

|  |  |
| --- | --- |
|  |   |
| **Карьерлар авыл хуҗалыгы җирләрендә барлыкка килә** |   |

Министр Азат Хамаев, теманың актуаль булуына басым ясап, бу мәсьәләне киләчәктә ныклы күзәтү астына алырга кирәк­леген белдерде.Карьерлар эшчәнлеген күбесенчә дәүләт теркәве, кадастр һәм картография федераль хезмәтенең Татарстан Рес­публикасы буенча идарәсе (Росреестр) тикшереп тора. Җир законын бозучылар булганда чарасын күрә. Тик бүген җир акча чыганагы булганлыктан, аннан ничек кенә файдаланмыйлар да, аны ничек кенә кадер­сез­ләмиләр. Түзгән җир­гә рәх­мәт. Росреестр җитәк­чесе урынбасары Артем Кос­тин белдергәнчә, җир нинди максатларда би­релсә, аннан файдаланучылар, арендага алып торучылар шуңа кагылышлы ка­гыйдәләрне үтәргә тиеш.

“Законда язылганча, җир­не начарайтырга, пычратырга, бозарга, агуларга, ­уң­ды­рыш­лы катламын алырга һәм башка шундый зыяннар китерергә бер­кемнең дә хокукы юк. Ләкин, ни кызганыч, аннан явызларча файдаланучылар юк түгел”, – ди Артем Пет­рович.Зур шәһәрләрдә “Ком сатам”, “Таш сатам”, “Балчык сатам” дигән белдерүләрне еш күрергә туры килә. Юл читләрендә ком-таш төялгән машиналар да шактый. Кайбер бистәләрдә яшәүчеләр төн буе авыр йөк маши­на­ларының балчык, таш, ком ташуыннан зарлана. Шикаять­ләр дә язып карыйлар. Чарасы да күрелә кебек. Бер­ни­кадәр тынычлык хөкем сөреп тора да  кабат шул хәлләр башлана.  Белгечләр сүзләреннән кү­ренгәнчә, карьерлар, га­дәттә, авыл хуҗалыгы максатларында бирелгән җирләрдә ачыла һәм әлеге эшчәнлекне алып бару өчен тиешле документлар булмаган килеш ялган бизнес җәелә.

 – Карьердан ком, балчык, вак таш, комлы-ташлы катнашмаларны лицензияләре булмаган килеш казып алалар да, табигатькә әйтеп бетергесез зыян салалар, – ди Артем Кос­тин. – Сер түгел, хәтта, законлы эшләүче карьер­ларның да зыян китергәнен, туфракның бозылганын күп­ләребез белә. Әмма алар эшчәнлекләрен туктатканнан соң, ул урынны тиешле таләпләргә китерә. Ләкин законны санга сукмыйча эшләүчеләр үз артыннан тәртипкә китерү турында уйламый инде. Карьерны яшер­тен генә ачып, аннан файдалы казылмалар алганнан соң, шул килеш калдыралар. Нәтиҗәдә ул урыннарда чүплек барлыкка килә. Кайбер очракта убылу, җимерелү очраклары да күзәтелә. Росреестр идарәсе хезмәткәр­ләре тикшерүләр уздырганнан соң республикада таләп­ләргә җавап бирми торган 229 карьер барлыгын ачыклаган. “Безнең белгечләр урыннарга чыгып тикшерә, закон бозучыларны ачыкларга тырыша. Әмма штрафлар күләме бик кечкенә.   Аның нәтиҗәсе дә юк кебек. Тиешле документлар эшләткәнгә караганда, эшмә­кәргә штраф түләү күпкә отышлырак.

Ләкин    җаваплылыкның башка юллары да бар. Шуларны да файдаланырга кирәк. Бер без генә тикшереп, законсыз гамәлләр кылучыларга нык­лы чара күреп бетерә алмыйбыз. Район җитәкчеләре һәм җирлек башлыклары, хокук сакчылары бер булып бу проблеманы җиңәргә була. Ми­немчә, массакүләм мәгъ­лүмат чараларын да әлеге эшкә тартырга кирәк.  Закон бо­зучылар­ны матбугат аша фаш иткәндә нәтиҗәсе булачак”, – ди Артем Петрович.Аның сүзләреннән кү­рен­гәнчә, җирлек башлыклары дәү­ләт карамагында булган җирләрне саклау мәсь­әләсенә аеруча җитди карарга тиеш. Кайвакыт район максатлары өчен кирәк дигән сылтау белән файдалы казылмалар рөх­сәтсез алына. Тикшерә башлагач, күрсәтмә биргән җитәкче түгел, ә казылманы алган оешма гаепле була.

“Мондый хәлләр булырга тиеш түгел, – ди ул. – Район өчен кирәк икән, документларны да алдан рәсмиләш­те­рергә кирәк”. Карьерлардан тиешенчә файдаланмау, документлаштырмау табигатькә генә түгел, бюджетка да нык йогынты ясый. Җир салымы – җирлек­нең төп акча чыганагы. Авыл хуҗалыгы җирләренә караганда сәнәгать максатларына салым  күбрәк каралган. Өстә­венә файдалы казылмалар алган өчен дә салым керми кала. – Күп кенә районнарда җирләрнең язмышы турында кызыксынмыйлар да, – ди Кос­тин. – Безгә бары муниципаль тикшерүләрнең нәти­җәсен әйтеп  Казан, Чаллы шәһә­рләре, Питрәч, Кукмара, Саба, Түбән Кама, Аксубай, Азнакай, Арча районнарыннан гына җавап килде. Калган районнарда җиргә битарафлык күрсәтәләр булса кирәк.